別韓菊山
作者：葉茵
朝代：宋

paragraphs: 結廬甫里鄰，顧瞻誰與遊。
掩荆樂魚鳥，握管成樵謳。
有客賞茲趣，柳下時停舟。
自締十年契，投簪不願侯。
一朝過我別，匪伊趨東州。
敢問何爲爾，讀書松竹幽。
輦母遠之官，謾作升斗謀。
執手話勞役，揮杯忘獻酬。
離懷聿云悲，重來如此不。
何當羽厥身，千里雲悠悠。
上下相追逐，赤城少延留。
其中有玉人，而可爲吾儔。
此志不可得，迢迢水東流。
載言涉征途，途脩暑氣遒。
袗絺自金玉，脂車裹糧餱。
我將植佳菊，長對南山秋。